الكاتب شاطر بالقدر الكافي اللي يخليك تدخل عالمه سحري بكامل رغبة انك تكمل تفاصيله وتتفرج عليها مشاعر مختلفة للظلم والقهر .. للجهل اللي بيرسخ فكرة مات الملك .. عاش الملك .. الجهل اللي يعمي الناس عن الحقيقة ويكملوا في ظلمهم لنفسهم .. الخوف اللي بيخرس اللسان عن الحق .. صور كتيرة ف الرواية مستخبية بين السطور منسوجة في فصول .. تفاصيل كل فصل بتشد القارئ اكتر علشان يشوف عبدالنعيم اللي ف البداية كان مجرد مشاهد اخرس كان كده بالنسبة لي في الاول اللي عارف الحقيقة وشايف الناس بتضحك على نفسها وساكت جايز لو كان اتكلم كان مات من اول الحكاية .. وبعدها تايه في غواية الدنيا وبيتفرج بردو عالبلد اللي كل يوم حالها بيغرق في الوحل .. بيفصل الرواية حكاية نصر الدين اللي تم التنويه عنه في بداية الرواية وجايز هتنساه بعد ما تعيش مع تفاصيل القرية .. احساس ان نصر الدين مقحم على الرواية في بداية حكايته بس لكن بعد كده هتبدأ تفتكر انه مكمل لعبدالنعيم ... الحكاية تقريبا موازية لفكرة جلال الدين الرومي وشمس الدين التبريزي مع انها مختلفة تماما لكن ممكن يكون اللعب على الخيط نفسه او لمحات من الشخصيتين او فكرة الدرويش واعداه لمقابلة الشيخ المسئول عنه والشيخ يسلم درويشه الخيط علشان يكمل الحكاية بتاعة الشيخ. الفصل الاخير .. الفناء بالنسبة لي كان استمرار لان اكيد نصر الدين هيكمل. المهم اني استمتعت جدا بالقراءة : . اللغة سلسة والاحداث مشوقة والتفاصيل رائعة
reviews (hotels, books, movies, products and a few airlines)